《钓鱼词》
清代·郭仪霄

垂竿入烟水，笠钓青苔矶。水清鱼可数，潜跃皆天机。

香饵忽在此，来去任汝为。白小连头来，浮沈掷我丝。

岂必任汝逞，念汝太卑微。大鱼摆尾过，似有垂涎思。

不念傥来物，趋之甘如饴。竿丝忽以动，尾鬣扬髵髵。

初嗜亦云美，既吞方觉危。欲吐势已晚，钩距衔厥腮。

磨刀鱼眼红，自分供脯麋。谁识大鱼苦，但见白小嬉。

大鱼怨白小，胎祸诚汝基。白小悠然笑，汝言诚乃奇。

汝腹亦已饱，涵淹恣膏脂。既不化龙去，徒令窥汝肥。

又不选深潭，乃为香饵迷。谓今告众鱼，贪者自亡躯。

作者简介：郭仪霄，字羽可，永丰人。嘉庆己卯举人，官内阁中书。有《诵芬堂诗钞》。